Lesninger De uskyldige barn i Betlehem (28. desember)

## **Lesning** 1 Joh 1,5–2,2

*Vi blir renset for all synd, ved Jesu, hans Sønns blod*

Mine kjære!

Dette er det budskap vi har hørt av Jesus Kristus, og som vi bringer videre til dere: At Gud er Lys, og noe mørke fins ikke i ham. Dersom vi sier at vi har samfunn med ham, men samtidig vandrer i mørket, da er vi løgnere og følger ikke sannheten. Men vandrer vi i Lyset, slik som han selv er i Lyset, da har vi samfunn med hverandre; da blir vi renset for all synd, ved Jesu, hans Sønns blod.

Dersom vi sier at vi ikke har noen synd, da bedrar vi oss selv, og sannheten bor ikke i oss. Men dersom vi bekjenner våre synder, er han trofast og rettferdig, da tar han våre synder fra oss og tvetter all vår ondskap av. Dersom vi sier at vi ikke har syndet, da gjør vi ham til en løgner, og hans ord bor ikke i oss.

Mine små barn, dette skriver jeg til dere for at dere ikke skal synde. Men om noen allikevel synder, så har vi en talsmann hos Faderen, Jesus Kristus, den rettferdige. Han er sonofferet for våre synder – ja, ikke bare våre, men hele verdens.

## **Responsoriesalme** Sal 124 (123),2–3. 4–5. 7b–8

**Omkved:** Vår sjel er som en fugl, fridd fra jegerens snare.

Hadde Herren ikke vært med oss  
da folkene reiste seg mot oss,  
levende hadde de slukt oss.

Da deres vrede bølget omkring oss,  
ville flommen lukket seg over oss.  
En rivende strøm hadde overskyllet oss,  
skummende vannmasser dekket oss.

Snaren er sønderrevet,  
og vi er sluppet fri.  
Vår hjelp er i Herrens navn,  
han som skapte himmel og jord.

## **Halleluja**

Halleluja.

Deg lover vi Herre, vår Gud;  
deg priser martyrenes mektige skare.

Halleluja.

## **Evangelium** Matt 2,13–18

*Herodes slo i hjel alle guttebarn i Betlehem*

Da stjernetyderne var dratt bort, viste Herrens engel seg for Josef i drømme, og sa til ham: «Bryt opp, ta med deg Barnet og dets mor, og flykt til Egypt. Og bli der inntil jeg sier fra. For Herodes kommer til å ettersøke Barnet for å slå det i hjel.»

Han brøt da opp, tok Barnet og dets mor med seg og drog samme natt avsted til Egypt, hvor han ble til Herodes var død. Slik skulle det ordet gå i oppfyllelse, som Herren har talt ved profeten: «Fra Egypt kalte jeg min sønn.»

Men da Herodes forstod at han var blitt narret av stjernetyderne, ble han rasende, og sendte ut ordre om å slå i hjel alle guttebarn i Betlehem og hele omegnen på to år og derunder – ut fra det tidspunktet som stjernetyderne hadde angitt ham.

Slik gikk det ordet i oppfyllelse, som er talt ved profeten Jeremia: «En røst høres i Rama, gråt og høy klage, Rakel gråter over sine barn, utrøstelig, for de er ikke mer.»